Găsirea angajaților pentru posturile vacante de la SC Hale și Piețe se dovedește o misiune dificilă. Acesta ar fi motivul pentru care, societatea aflată în subordinea Consiliului Local a recurs la o metodă neconvențională. Posturile vacante au fost publicate pe platforma OLX. Posturile vacante scoase la concurs nu se regăsesc pe site-ul instituției, dar pentru acest lucru directorul general, Răzvan Lungu, are o explicație.
SC Hale și Piețe a scos la concurs trei posturi vacante, respectiv de șef Serviciu Tehnic, referent tehnic și referent piață.
În mod firesc, societatea ar fi trebuit să publice posturile vacante pe propriul site, însă a ales să promoveze anunțul pe platforma OLX.
"Cum o societate a Consiliului Local pune anunț de angajare pe OLX , iar pe site-ul societății nu?", este sesizarea unui cititor al Observatorulph.ro.
Răzvan Lungu, director SC Hale și Piețe: "Am apelat și la această cale, nefiind o procedură de angajare "pe pile"
Contactat telefonic, directorul general al SC Hale și Piețe Ploiești, Răzvan Lungu, ne-a oferit o explicație pentru promovarea, pe OLX, a posturilor vacante scoase la concurs.
"A fost transmisă la AJOFM Prahova, însă din luna septembrie 2023, o listă cu toate posturile vacante, dar în urma procedurii nu s-au prezentat la interviu persoane calificate pentru posturile neocupate.
Am apelat și la această cale, nefiind o procedură de angajare "pe pile". Posturile au fost afișate pe site-ul SC Hale și Piețe la momentul septembrie 2023. O să le reafișăm pe site-ul societății în cursul zilei de astăzi", a precizat Răzvan Lungu, directorul al SC Hale și Piețe Ploiești.
Potrivit conducerii SC Hale și Piețe, pe lista posturilor vacante figurează cel de șef Serviciu Tehnic, referent tehnic și referent piață.